

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/18-01/6**

**URBROJ: 2198/31-02-18-2**

**U Gračacu, 22. studenog 2018. g.**

**ZAPISNIK**

10. sjednice Općinskog vijeća Općine Gračac održane 22. studenog 2018. godine s početkom u 16,00 sati u općinskoj vijećnici.

Predsjednik Općinskog vijeća Tadija Šišić pozdravlja nazočne te moli Bojanu Fumić za poimenično prozove vijećnike radi utvrđivanja kvoruma.

NAZOČNI: Tadija Šišić, Ružica Tulumović, Viktor Kupčak, Berislav Crepulja, Kata Brčina, Ivana Tomić, Milorad Stanisavljević, Nebojša Rađenović, Tomo Delač, Slavica Miličić, Rade Dubajić (pristupio u 16,10, na početku aktualnog sata).

NENAZOČNI: Momir Japundžić i Goran Đekić

Pri prozivanju je nazočno 10 od 13 vijećnika, odnosno naknadno dolaskom vijećnika Rade Dubajića 11 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: općinska načelnica Nataša Turbić, zamjenica općinske načelnice iz reda pripadnika srpske nacionalne manjine Rajka Rađenović, pročelnica Jedinstvenog upravnog odjela Općine Gračac Bojana Fumić, voditeljica Odsjeka za proračun i financije JUO Gračac, Nikolina Benić, službenica Nataša Tunjić te Silvestar Petrov iz Udruge za poticanje razvoja ljudskih potencijala i kreativnosti Prizma.

Tomo Delač- molim ako želite da mi radimo sazovite ranije sjednicu, da materijali dođu na vrijeme, ja sam sinoć dobio. Predsjednik: opet smo vam dopustili da govorite prije reda, dostava je u zakonskim okvirima, jedino Vi prigovarate, nije problem u materijalima nego očito u vremenu kojega nemate. Tomo Delač: tražim da se ustanovi kad su poslani i kad sam dobio. Slavica Miličić- isto bi imala primjedbu. Bojana Fumić- dostavnice su ovdje, svima je poslano isti dan, 15. studenog, a poziv se objavljuje i na stranici. Vama smo ranije neposredno dostavljali materijale, dok niste odbili, tako da smo s time prestali. Tomo Delač: meni je žena tek sinoć primila.

Predsjednik otvara aktualni sat u 16, 10.

Slavica Miličić: pitala bi za božićnice za socijalno ugroženo stanovništvo, bilo je u Zadarskom listu, načelnica je rekla pa me interesira kako, kome, koliki je iznos novca, je li to samo za umirovljenike ili i za one obitelji koji dobivaju zajamčene socijalne naknade? Drugo pitanje su ceste- Labusi, zatim cesta u Mazinu prema Dani Vojnoviću, ne znam kad se zadnji put nasipala, svatko podere auto tamo, samo traktor može, čija je nadležnost?

Tomo Delač- dva kratka pitanja danas sam imao kod načelnice prijam s ljudima iz Njemačke, glede dojma tih ljudi njihova pitanja ja prenosim vama: kako će se sanirati i tko sanira zgradu ovu kod Fidana, žutu zgradu i druge stare objekte? 2. pitanje je kako se planira ove godine organizirati čišćenje snijega, opet se radi o onim ljudima za koje sam već pitao, Đoko Došen, Stipčević... s kim ste potpisali ugovor, da li opet Stipa iz cesta po svojoj volji ili netko drugi?

Rade Dubajić- pitanje je također vezano za ceste, postoje li neki mehanizmi da se izvrši pritisak na županiju što se tiče njihovih cesta, npr. Begluci su u jako lošem stanju, cesta 63011?

Načelnica odgovara na vijećnička pitanja: što se tiče božićnice- to smo propisali kroz socijalni program za one umirovljenike koji imaju mirovine do 1500 kuna, ljudi na socijali ipak dobivaju i druge pomoći, ogrijev, jednokratne, ovo je bilo namijenjeno za umirovljenike. Dali smo dosta za djecu, učenike i studente, sad smo se fokusirali i na stare i nemoćne kroz Crveni križ i udruge kao što je i Vaša. Po podacima od mirovinskog zavoda puno ih je s mirovinama unutar tog limita, po podacima mirovinskog čak oko 800. Trebat ćemo i pomoć svih vas, bit će javni poziv, ali trebat će te ljude obavijestiti. Bit će javni poziv. Slavica Miličić- koji je iznos, Lovinac i neki drugi daju ugroženima, što je s obiteljima s djecom. Načelnica: ovo je prvi put, tek ćemo sada vidjeti točno stanje. Bojana Fumić- za učenike smo ipak imali načina saznati približan broj tako da smo mogli unaprijed svima osigurati određeni iznos. Podaci od mirovinskog koje smo zbirno dobili, kako nam je rečeno tada, ne znači da je su to ujedno umirovljenici s prebivalištem ovdje, nego im se vodi kao mjesto primanja mirovine. Načelnica- na terenu će se ljudima morati reći da se jave, bit će idući tjedan raspisan javni poziv tako da se može riješiti do blagdana. Načelnica- što se tiče cesta Labusi su, koliko znam, jednim dijelom županijska cesta, za Vojnoviće se ne sjećam se da smo davali nalog za tu cestu, primit će se na znanje i prenijeti dalje.

Načelnica- odgovor vijećniku Delaču što se tiče saniranja zgrada, stanovi su ili u vlasništvu države ili darovnicom preneseni fizičkim osobama. Ne morate isticati samo neke, možete krenuti redom po svim zgradama. Napravili smo elaborat s zajedno s još nekim općinama, kao što su Plitvička jezera, Plaški, Udbina, Vojnić... te poslali Ministarstvu regionalnog razvoja, Fondu za zaštitu okoliša, Središnjem državnom uredu za obnovu i stambeno zbrinjavanje, Ministarstvu zaštite okoliša. Sve te zgrade mogu ići na redovne natječaje ukoliko ih prijavi upravitelj. Mi imamo prinudnog upravitelja, iznijela sam i osobama iz Vlade RH i Sabora da nisu riješeni ni imovinsko- pravni odnosi, u sudu ne postoje zemljišne knjige nego su knjige položenih ugovora, nacrti z. k. uložaka, ne mogu se povezati stanovi sa zemljištem. Upravo zbog toga smo odlučili prezentirati u kakvim uvjetima ljudi žive, bez obzira tko bio načelnik sam riješiti neće, jedino da prekrši sve zakone i sam sve plati. Tražili smo stoga svi zajedno poseban program, kao što je Vlada donosila kad su u pitanju npr. elementarne nepogode, klizišta npr. u Kostajnici se tako sanira. Naveli smo da je ovakvo stanje ugroza za život, zdravlje i okoliš. Koliko znam u pripremi je u Vladi, još se ne zna koje točno ministarstvo će preuzeti, a koliko znam ono gdje država ima 1/1 vlasništvo, to će preko ureda za stambeno zbrinjavanje. Nažalost, stanovi nisu vlasništvo Općine te nemamo ingerencije nad njima, od 2006. godine su postali vlasništvo RH te nakon toga neki darovani, dani u najam, prodaju itd.

Što se tiče zimske službe imamo osnovanu Gračac čistoću, a oni po potrebi angažiraju podizvođače. Po pitanju ceste u Beglucima, najbolje da se ispred Općine obratimo ŽUC-u. Rade Dubajić- vidio sam njihovu listu prioriteta. Policija se na toj jednoj cesti prevrnula, doći će se u situaciju da netko mora s ključevima hodati zbog rampi. Načelnica- razgovarat ćemo i s policijom, oni su uputili dopis nama, ali su mislili su da je naša cesta. Tomo Delač- nejasno mi je, Vi se nadate da nema pomaka glede tih stambenih zgrada i obnove, ne vidite rješenje. Načelnica- ja sam rekla da stanje trenutno takvo da ne mogu na trenutne natječaje, zato smo zajedno s ostalim općinama zatražili poseban program za to područje, jedan program kao sustavno rješenje, riješite li dvije zgrade ovdje niste ništa napravili ako niste i drugo, grupno smo nastupili prema Vladi da se donese takav program. Imali smo sastanak, oni su traži izvore i način te koje od 4 ministarstva će to provoditi.

Slavica Miličić- rekli ste da je to županjska cesta? Načelnica- možemo pisati ili zajedno otići do njih. Čistoća je zadužena za naše ceste, ali iza svake županijske se nastavlja neka naša, pozvat ćemo ih na teren, možemo ubrzo nakon proračuna. Aktualni sat završen je u 16, 40.

Predsjednik predlaže dnevni red kao u pozivu:

**DNEVNI RED:**

1. Prijedlog Odluke o usvajanju Programa za mlade Općine Gračac od 2019-2022. godine
2. Prijedlog Polugodišnjeg izvještaja o izvršenju Proračuna Općine Gračac za period od 01. 01. do 30. 06. 2018. godine
3. Prijedlog Odluke o usvajanju Izvješća o radu (općinske načelnice 1-6. 2018)
4. Prijedlog Odluke o vrijednosti boda za izračun komunalne naknade
5. Prijedlog Odluke o ponovnom raspisivanju natječaja za ravnatelja Knjižnice i čitaonice Gračac

Prijedloga za izmjene i dopune nema. Vijećnici glasuju te s 11 ZA- jednoglasno (od ukupno 11 nazočnih vijećnika) usvajaju predloženi dnevni red koji glasi:

**DNEVNI RED:**

1. Prijedlog Odluke o usvajanju Programa za mlade Općine Gračac od 2019-2022. godine
2. Prijedlog Polugodišnjeg izvještaja o izvršenju Proračuna Općine Gračac za period od 01. 01. do 30. 06. 2018. godine
3. Prijedlog Odluke o usvajanju Izvješća o radu (općinske načelnice 1-6. 2018)
4. Prijedlog Odluke o vrijednosti boda za izračun komunalne naknade
5. Prijedlog Odluke o ponovnom raspisivanju natječaja za ravnatelja Knjižnice i čitaonice Gračac

Predsjednik poziva vijećnike da iznesu eventualne primjedbe na zapisnik prethodne, 9. sjednice. Primjedbi nema te se zapisnik smatra jednoglasno usvojenim.

**Ad/1**

Prijedlog Odluke o usvajanju Programa za mlade Općine Gračac od 2019-2022. godine, uvodnu riječ daje načelnica- Općina Gračac je u suradnji s udrugama mladih prijavila projekt koji se provodio prošle i ove godine, održavane su radionice, provedeno savjetovanje. Poziva Silvestra Petrova iz Udruge „Prizma“ da kaže nekoliko riječi, budući da se ovime došlo do završne faze. Silvestar Petrov pozdravlja nazočne, predstavlja se, navodi da vodi udrugu za mlade, u koordinaciji je i za izradu nacionalnog programa pa se smatra relevantnim reći nešto i o ovom i o nacionalnom programu. Tijekom projekta održan je niz fokus grupa i istraživanja, kako bi se dobili relevantni podaci. Ovo je kratkoročni strateški dokument, treba usmjeriti fokus mladih; program sadrži nekoliko područja, cilj programa je poboljšati kvalitetu života mladih, općina je nositelj, treba osigurati neke uvjete. U programu su preporuke za naredne 3 godine da se može mjeriti koliko je provela, što nije provela. Suradnici su bili i Udruga Carpe Diem iz Karlovca te Udruga Mladi u EU iz Šibenika koji imaju iskustva te mogu sugerirati kako osigurati da mladi što lakše pristup određenim resursima. Navodi da će mu biti jako drago ukoliko se usvoji, izvješće je poslano ministarstvu, ovo je sljedeći korak da se program usvoji, služit će udrugama, školama i slično. Predsjednik otvara raspravu. Načelnica- mladi su bili pozivani i oni koji su se odazvali bili su jako aktivni. Tragom toga, a to vidite i sami kroz proračun, osobno sam smatrala da nam objekt Napredak stoji prazan, ogroman prostor nije mogao što ponuditi, sada završetkom ova 2 projekta koja se na njemu odvijaju, nakon što smo prošle godine uredili multimedijski dio, sredit ćemo urede i prostore za razne aktivnosti. Nije dovoljno od mladih samo tražiti financije od Općine, i sadržaj je bitan. Moraju izgovoriti svoje ideje, bez obzira koliko nekad bili frustrirani. Nadamo se da ćemo tamo osmisliti prostor za npr. sviranje, kreativnost, natjecanje u igricama. Tomo Delač- koliko je mladih uopće bilo uključeno? Silvestar Petrov: oko 106. Tomo Delač- koliko aktivno? Silvestar Petrov- ovisi za što, mi pokušavamo potaknuti da od ideje do završetka sudjeluju u tome. Tomo Delač: koliko će mladih kroz projekt ostati. Silvestar Petrov- ovisno o zapošljavanju, ja to zagovaram u ministarstvu. Predsjednik: to nije projekt zapošljavanja, to je program. Silvestar Petrov- to je prvi korak s fokusom za mlade, niz aktivnosti koje vode do cilja, među aktivnostima smo predvidjeli npr. i osnivanje poduzetničkog inkubatora, tu se moraju uključiti i organizacije civilnog društva, ne samo Općina. Vijećnici glasuju te s 11 ZA- jednoglasno (od ukupno 11 nazočnih vijećnika) donose

**Odluku o usvajanju**

**Programa za mlade Općine Gračac od 2019-2022. godine**

koja se prilaže i sastavni je dio ovog zapisnika.

**Ad/2**

Prijedlog Polugodišnjeg izvještaja o izvršenju Proračuna Općine Gračac za period od 01. 01. do 30. 06. 2018. godine. Načelnica- oko 46% je indeks, otprilike dinamika kako je planirano, nije se zaduživalo, kao što smo rekli. Nikolina Benić- prihodi- u odnosu na prethodnu godinu isti period 20% višak, u čl. 2. je objašnjeno da smo donijeli odluku o raspodjeli rezultata, stanje s 31. 12. ćemo imati nakon toga, višak je rebalansom raspodijeljen u srpnju ove godine. Izvještaj je na 4. razini ekonomske klasifikacije, nakon toga račun prihoda i rashoda, rashodi prema funkcijskoj klasifikaciji- npr. civilna zaštita, gospodarstvo, socijalna zaštita. Račun financiranja- nije bilo zaduživanja, zato nema realizacije. Organizacijska klasifikacija se odnosi na općinu i korisnike, poseban dio po programskoj klasifikaciji je svaka aktivnost, svaki tekući projekt proračuna, on je konsolidirani, sadrži sve proračunske korisnike, zaliha se nije koristila, jamstva nisu dana, prihodi od poreza-na novi način doznačuju se sredstva fiskalnog izravnanja, porez na dohodak umanjen jer svi imamo mogućnost ovdje koristiti 50% olakšice poreza. Pomoći iz inozemstva- odnose se na pomoći i države i županije- ne dobivamo pomoći nego sredstva fiskalnog izravnanja. Ima objašnjenja, prihodi od prodaje su manji nešto nego u 2017. godini, primici nisu ostvareni to znači da nismo primili kredite. Objašnjava rashode, plan razvojnih programa, iste stavke kao posebni dio proračuna. Na kraju izvještaja dužni smo izvijestiti o stanju potencijalnih obveza o sudskim sporovima, stanju nenaplaćenih potraživanja, stanje nepodmirenih obveza na 30. lipnja. Predsjednik otvara raspravu. Tomo Delač: neću uopće biti zločest, stanje dugova sam htio usput pitati budući da je otvoren stečaj Ličkih krovova, ako nije javna tajna koliki su i na koji način oni uopće rade? 2. pitanje je glede programa raspolaganja poljoprivrednim zemljištem. Želim znati osobno kao vijećnik i obrtnik koliko su dužni. Nikolina Benić- ne znam pojedinačni iznos. Tomo Delač- Porezna uprava javno objavljuje sve dužnike. Bojana Fumić: nije isto, Porezna uprava ima i posebnu zakonsku ovlast objaviti sve, čak i dugove za fizičke osobe. Tomo Delač- ovo nije fizička osoba. Bojana Fumić- mislim da iz objavljenog izvješća stečajnog upravitelja možete vidjeti neke stvari. Nikolina Benić- zaista ne znam napamet iznos. Vijećnici glasuju te s 9 ZA, 2 PROTIV, 0 uzdržanih (od ukupno 11 nazočnih vijećnika), donose

**Polugodišnji izvještaj o izvršenju**

**Proračuna Općine Gračac za period od 01. 01. do 30. 06. 2018. godine**

koji se prilaže i sastavni je dio ovog zapisnika.

**Ad/3**

Izvješće o radu (općinske načelnice 1-6. 2018), načelnica iznosi podatke iz izvješća o nominiranim i ostvarenim projektima u izvještajnom periodu. Posebno ističe foto radionice, za koje je bio veliki interes, osobito djece i mladih, mnogi sada traže dozvolu za korištenje tih fotografija. Predstava za odrasle je imala čak 119 gledatelja, imat ćemo predstavu i darove za djecu. Tomo Delač: što ćete nam reći na ovo „Gračac grad bez ljudi“ s Indeksa, niste se osvrnuli na to, a drugo, Vas osobno pitam kao osobu jeste i Vi osobno zadovoljni s onim što ste učinili, nemam ništa protiv udruga, ali načelnice ovaj izvještaj nije ni najmanje u skladu sa životom, imao bih sto pitanja. Načelnica- imala bih i ja, čula sam danas što Vam govore. Tomo Delač- naš mentalitet ovdje je nula, svi se drukčije odnose kad su u Njemačkoj. Ne valja ni Vila Dijana. Predsjednik- osobno pitate, to nije tema. Upozorava vijećnika Delača zbog psovki. Vijećnici glasuju te s 9 ZA, 2 PROTIV, 0 uzdržanih (od ukupno 11 nazočnih vijećnika), donose

**Odluku o usvajanju Izvješća o radu**

koji se prilaže i sastavni je dio ovog zapisnika.

**Ad/4**

Prijedlog Odluke o vrijednosti boda za izračun komunalne naknade, Bojana Fumić objašnjava prijedlog odluke, vijećnicima je uz prijedlog dostavljeno i pisano obrazloženje. Predlaže se da vrijednost boda komunalne naknade u odnosu na sada važeću vrijednost boda (0,32 kn/m² mjesečno) može ostati ista. Jedina razlika je što se vrijednost boda sukladno ZKG-u sada određuje u godišnjem (0,32x12=3,84), a ne više mjesečnom iznosu sukladno odredbama novog Zakona o komunalnom gospodarstvu. Ostalo će biti uređeno novom Odlukom o komunalnoj naknadi koja se mora donijeti do 4. veljače 2019. godine, koeficijenti, umanjenja, oslobođenja, u okviru zakonskih ograničenja. Tomo Delač: ja već tri godine napadam, dajte nama popust, dajte pilani, molim u ime obrta. Slavica Miličić navodi da Šibenik ima 0,22 kn mjesečno. Ja stvarno ne vidim gdje se taj novac troši, ništa ne vidim. Tomo Delač predlaže da toliko bude kod nas. Predsjednik –budimo realni, to je za 1 obiteljsku kuću u 1 zoni 300 i nešto kuna godišnje. Načelnica- ostaje pri svom prijedlogu. Vijećnici glasuju o prijedlogu vijećnika Delača za iznos od 0,22 kune mjesečno s 4 ZA, 7 PROTIV, nitko uzdržan (od ukupno 11 nazočnih vijećnika). O prijedlogu načelnice vijećnici glasuju s 7 ZA, 4 PROTIV, 0 uzdržanih (od ukupno 11 nazočnih vijećnika). Većinom glasova donosi se

**Odluka**

**o vrijednosti boda za izračun komunalne naknade**

koja se prilaže i sastavni je dio ovog zapisnika.

**Ad/5**

Prijedlog Odluke o ponovnom raspisivanju natječaja za ravnatelja Knjižnice i čitaonice Gračac, Bojana Fumić objašnjava: natječaj se objavljuje sukladno statutu ustanove i zakonskim odredbama, bit će u „Zadarskom listu“ te na stranici i oglasnoj ploči. Prijava za raspravu nema. Vijećnici glasuju te s 9 ZA, 2 PROTIV, 0 uzdržanih (od ukupno 11 nazočnih vijećnika), donose

**Odluku o ponovnom raspisivanju natječaja**

**za ravnatelja Knjižnice i čitaonice Gračac**

koja se prilaže i sastavni je dio ovog zapisnika.

Završeno u 17, 37 sati.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**